ธปท.ชี้บาทอ่อนเร็ว2%จากกังวลภัยแล้ง
ธปท.ชี้แนวโน้มบาทอ่อนรอบนี้เป็นผลจากทิศทางการขยับดอกเบี้ยของสหรัฐฯ ทองคำถูก ความกังวลผลกระทบภัยแล้ง
23 ก.ค. 2558

ธปท.ชี้แนวโน้มบาทอ่อนรอบนี้เป็นผลจากทิศทางการขยับดอกเบี้ยของสหรัฐฯ ทองคำถูก ความกังวลผลกระทบภัยแล้ง
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า  ในช่วงสัปดาห์นี้ค่าเงินบาทอ่อนค่าไปค่อนข้างเร็วประมาณ 2% เมื่อเทียบกับอัตราปิดเมื่อสัปดาห์ก่อน เป็นผลจากปัจจัยทั้งภายนอกและภายในประเทศ 
ทั้งนี้ ปัจจัยภายนอก ได้แก่ การคาดการณ์ว่าธนาคารกลางสหรัฐฯ ที่น่าจะขึ้นดอกเบี้ยนโยบายได้ภายในปีนี้ จากความเห็นของกรรมการของธนาคารกลางสหรัฐ(เฟด)บางท่านและตัวเลขเศรษฐกิจสหรัฐฯ ที่ประกาศออกมาดีต่อเนื่อง  นอกจากนี้ ยังมีผลของราคาทองคำในตลาดโลกที่ปรับลดลงมาต่ำกว่า 1,100 เหรียญสหรัฐ/ออนซ์ ทำให้มีความต้องการซื้อทองคำเพิ่มขึ้นส่งผลให้ความต้องการซื้อเงินเหรียญสหรัฐฯในตลาดเพิ่มขึ้นด้วย
สำหรับปัจจัยภายในประเทศนั้น ธปท.คาดว่ามาจากความกังวลต่อแนวโน้มเศรษฐกิจไทย ทั้งจากผลกระทบของภัยแล้ง และข่าวความล่าช้าของแผนการลงทุนภาครัฐ ซึ่งนักวิเคราะห์หลายสำนักได้ปรับลดการคาดการณ์เศรษฐกิจไทยในปีนี้ลง ทำให้ผู้ร่วมตลาดคาดการณ์ว่าการขยายตัวของเศรษฐกิจไทยจะอ่อนลงกว่าที่คาดในช่วงครึ่งหลังของปี ทำให้นักลงทุนต่างประเทศจึงมีการปรับฐานะการถือครองสินทรัพย์ในประเทศไทยออกไปบ้าง รวมทั้งมีแรงซื้อเงินเหรียญสหรัฐฯจากกลุ่มผู้นำเข้าที่เร่งขึ้นจากช่วงก่อนหน้านี้บ้าง
“อย่างไรก็ดี ธปท. ไม่พบความผิดปกติของการเก็งกำไรค่าเงิน และอ่อนตามทิศทางสกุลในภูมิภาค แม้ทิศทางการอ่อนค่าของเงินบาทในช่วงนี้จะยังมีความจำเป็นในการช่วยสนับสนุนการฟื้นตัวของเศรษฐกิจ แต่การอ่อนค่าที่รวดเร็วเกินไป อาจสร้างความผันผวนและเป็นอุปสรรคต่อการปรับตัวของภาคเศรษฐกิจจริง ในระยะนี้ ธปท.จึงติดตามภาวะตลาดอย่างใกล้ชิด” นางจันทวรรณกล่าว
ส่วนเงินบาทวันนี้ เปิดตลาดที่ระดับ 34.70 บาทต่อเหรียญสหรัฐ อ่อนค่าลงจากที่ปิดตลาดวันก่อนหน้า โดยช่วงสายอ่อนลงไปถึงระดับ 34.78 บาท/เหรียญสหรัฐ ซึ่งระดับปัจจุบันยังเป็นการอ่อนค่ามากสุดในรอบ 6 ปี